సూర్యాపేట జిల్లాలో హైవేపై రెండు కార్లు దగ్ధం WATCH LIVE TV
పుణె టెస్టులో వార్నర్ ‘దూకుడు’కు ఉమేశ్ కళ్లెం
స్పిన్నర్ల లయను దెబ్బతీసేందుకు ప్రయత్నించిన వార్నర్ ఉమేశ్ బౌలింగ్‌లో దెబ్బతిన్నాడు
TNN | Updated:
Feb 23, 2017, 11:50AM IST
భారత్&zwnj;తో పుణె వేదికగా గురువారం ఆరంభమైన తొలి టెస్టులో ఆస్ట్రేలియా ఓపెనర్లు ఎదురుదాడికి దిగుతూ స్పిన్నర్ల లయను దెబ్బతీసేందుకు ప్రయత్నించారు. కానీ భారత్ పేసర్ ఉమేశ్ యాదవ్ వారికి గట్టి సమాధానమిచ్చాడు. ఇన్నింగ్స్ 28వ ఓవర్ వేసిన ఉమేశ్ యాదవ్ బౌలింగ్&zwnj;లో ఓపెనర్ డేవిడ్ వార్నర్ (38: 77 బంతుల్లో 6ఫోర్లు) కవర్స్ దిశగా షాట్ ఆడేందుకు ప్రయత్నించాడు. అయితే బంతి బ్యాట్ అంచున తాకుతూ వెళ్లి నేరుగా వికెట్లను గీరాటేసింది. దీంతో ఆస్ట్రేలియా 82 పరుగుల వద్ద తొలి వికెట్ కోల్పోయింది. ఆరంభం నుంచి కెప్టెన్ కోహ్లి ఎక్కువగా స్పిన్నర్లతోనే బౌలింగ్ చేయించాడు. అయితే ఉమేశ్ యాదవ్ తాను వేసిన తొలి ఓవర్&zwnj; రెండో బంతికే వార్నర్ వికెట్ పడగొట్టి దూకుడుకు కళ్లెం వేశాడు.
తొలుత టాస్ గెలిచిన ఆస్ట్రేలియా కెప్టెన్ స్టీవ్ స్మిత్ మరో ఆలోచన లేకుండా బ్యాటింగ్ ఎంచుకున్నాడు. ఓపెనర్లు డేవిడ్ వార్నర్, రేన్&zwnj;షా పిచ్&zwnj;ను అర్థం చేసుకునే వరకూ నెమ్మదిగా ఆడినా.. క్రమంగా బౌండరీలతో జోరు పెంచారు. దీంతో 26 ఓవర్లు ముగిసే సమయానికి ఆస్ట్రేలియా వికెట్ నష్టపోకుండా 80 పరుగులతో మెరుగైన స్థితిలో నిలిచింది. ముఖ్యంగా ఇన్నింగ్స్ 24వ ఓవర్ వేసిన స్పిన్నర్ రవీంద్ర జడేజా బౌలింగ్&zwnj;లో క్రీజు వెలుపలికి వచ్చి రేన్&zwnj;షా కళ్లు చెదిరే రీతిలో ఓ సిక్స్ బాదగా.. వార్నర్ కూడా ధాటిగా ఆడుతూ ఆ ఓవర్&zwnj;లోనే ఓ బౌండరీ బాదడంతో స్కోరు వేగం పుంజుకుంది. అయితే వార్నర్ ఔట్ అనంతరం ఆసీస్ నెమ్మదించింది. లంచ్ విరామ సమయానికి ఆ జట్టు 84/1తో నిలిచింది. క్రీజులో స్టీవ్ స్మిత్ (1), షాన్ మార్ష్ (1) ఉన్నారు. మరో ఓపెనర్ రేన్ షా (36 : 89 బంతుల్లో 4ఫోర్లు, 1 సిక్స్) రిటైర్డ్ హర్ట్&zwnj;గా వెనుదిరిగాడు.
సంప్రదాయాన్ని పక్కన పెట్టిన స్టీవ్&zwnj; స్మిత్
సాధారణంగా టాస్ కంటే ముందే తుది జట్టు వివరాలను ప్రకటించే ఆస్ట్రేలియా ఈ రోజు పుణెలో మాత్రం టాస్ సమయంలో జట్టును ప్రకటించింది. భారత్ బౌలింగ్ వ్యూహాలకు చిక్కకుండా జాగ్రత్త తీసుకునేందుకు స్టీవ్ స్మిత్ ఇలా సంప్రదాయాన్ని పక్కన పెట్టినట్లు వార్తలు వస్తున్నాయి. భారత్ ముగ్గురు స్పిన్నర్లు, ఇద్దరు పేసర్లతో బరిలోకి దిగగా.. ఆస్ట్రేలియా ముగ్గురు పేసర్లు, ఇద్దరు స్పిన్నర్లతో మ్యాచ్ ఆడుతుండటం విశేషం.